O **sindicato OTRAS** (acrónimo de "*Organización de TRAbajadoras Sexuales"*; en galego, "Organización de TRAballadoras Sexuais") é un sindicato español do ramo do traballo sexual, cuxos estatutos foron invalidados en novembro de 2018 por decisión da Audiencia Nacional de España. Malia esta decisión, que foi recorrida polo sindicato, a organización continúa activa a día de hoxe; segundo a súa secretaria xeral, Conxa Borrell, OTRAS representa máis de 600 mulleres.

Ideoloxía e organigrama
-----------------------

A *Organización de Trabajadoras Sexuales* declárase coma un colectivo "abolicionista de todas as formas de explotación", e "pro-dereitos": reclama os dereitos "lexítimos" desde o seu "lugar como traballadoras na estrutura desta sociedade de mercado", e apoian "unha intervención na superestrutura (simbólica) que de-constrúa a organización social e doméstica heteronormativa, binaria e androcéntrica, para introducir e normalizar as múltiples diversidades sexuais e afectivas."

Declaran como valores propios a horizontalidade, a transparencia, o antiracismo, o respecto polos Dereitos Humanos e a aprendizaxe e a formación constantes, abogando por unha educación universal para favorecer e apoderar aos suxeitos vulnerábeis ás inxustizas.

O sindicato OTRAS defínese coma dividido en varias seccións de actuación: a do traballo sexual de rúa, a do traballo sexual online/telefónico, a do traballo sexual independente, a do traballo sexual a terceiros, a do traballo sexual *indoor*, a do traballo sexual *outdoor*, e a do traballo sexual audiovisual.

Reivindicacións
---------------

O sindicato OTRAS entende o traballo sexual coma un intercambio consensuado de servizos sexuais entre persoas adultas, adscritas a todos os xéneros (mulleres, homes e non binarias), que deben ter os mesmos dereitos laborais lexítimos que os traballadores de calquera outro sector (incluíndo aqueles dereitos derivados das particularidades do traballo sexual), para o que cómpre recoñecer o dereito contractual para cos seus clientes e para cos seus empregadores, se os houbese.​ Partindo desta definición de traballo sexual, as súas principais reclamacións son as seguintes:

* Concienciación social sobre o estigma que atravesa as vidas das traballadoras sexuais; isto é, coñecer a implicación do mesmo coma "mandato social de illamento" en todos os ámbitos relativos ao desenvolvemento persoal: vivenda, cultura, traballo, maternidades, estudos e procesos burocráticos diversos.
* Responsabilidade política co colectivo de traballadores sexuais: isto é, entre outras cousas, rigorosidade, ética e correcto tratamento dos datos á hora de abordar campañas de concienciación sobre a trata con fins de explotación sexual.
* Descriminalización do traballo sexual en todas as súas formas, en base a leis que avoguen polos seus dereitos laborais e humanos.
* Recoñecemento dos suxeitos coma profesionais do sector laboral do sexo e as sexualidades, con capacidade de axencia.
* Dotación de ferramentas para seren lexitimadas coma suxeitos políticos.

Casos xurídico-laborais
-----------------------

En febreiro de 2019, o Tribunal Superior de Xustiza de Madrid determinou nunha sentenza a existencia dunha relación laboral entre o propietario dun club de alterne e Evelyn Rochel, traballadora sexual afiliada ao Sindicato OTRAS,​​​ sendo a primeira vez que isto ocorre na historia recente de España. Esta sentenza implicou o inicio dunha inspección de traballo no "Flower's", definido coma "*un dos maiores bordeis de Madrid*"​​. Porén, a inspección foi paralizada até a resolución do recurso (aínda non finalizada en xuño de 2020) presentado polo bordel ante o Tribunal Supremo de España.​

Notas
-----

1. ↑  "BOE.es - Documento BOE-B-2018-40130". *www.boe.es*. Consultado o 2020-06-09.
2. ↑  20minutos (2018-11-21). "La Audiencia anula los estatutos del sindicato OTRAS porque las prostitutas no pueden tener contratos de trabajo". *www.20minutos.es - Últimas Noticias* (en castelán). Consultado o 2020-06-09.
3. ↑  "El sindicato Otras recurrirá el fallo y se replanteará cambiar sus estatutos". *La Vanguardia* (en castelán). 2018-11-21. Consultado o 2020-06-09.
4. ↑  "Las prostitutas feministas abucheadas del 8-M". *ELMUNDO* (en castelán). 2019-03-21. Consultado o 2020-06-09.
5. 1 2 3 4 5  OTRAS. "¿Qué decimos?". *Sindicato OTRAS* (en castelán). Consultado o 2020-06-09.
6. ↑  "Evelyn, la prostituta rebelde, consigue una histórica victoria contra su burdel de Madrid". *El Español* (en castelán). 2019-02-27. Consultado o 2020-06-09.
7. ↑  Igualdad. "Una prostituta consigue que un tribunal reconozca que fue trabajadora de un club porque también alternaba". *eldiario.es* (en castelán). Consultado o 2020-06-09.
8. ↑  McLaren, Shirley. "¡SENTENCIA HISTÓRICA A FAVOR DE LAS TRABAJADORAS SEXUALES!" (en castelán). Consultado o 2020-06-09.
9. 1 2  Periódico, El (2019-12-06). "Trabajo abre una inspección en uno de los mayores burdeles de Madrid". *elperiodico* (en castelán). Consultado o 2020-06-09.
10. 1 2  Gálvez, José María Jiménez (2019-12-06). "Trabajo activa una inspección en uno de los mayores burdeles de Madrid". *El País* (en castelán). ISSN 1134-6582. Consultado o 2020-06-09.

Véxase tamén
------------

### Ligazóns externas

* Sitio web oficial do Sindicato OTRAS

### Outros artigos

* Colectivo Hetaira